CELEX: 32013D0055
Language: sk
Date: 2013-01-22 00:00:00
Title: 2013/55/EÚ: Vykonávacie rozhodnutie Rady z  22. januára 2013 , ktorým sa mení a dopĺňa vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty

25.1.2013   
            
            
               SK
            
            
               Úradný vestník Európskej únie
            
            
               L 22/16
            
         VYKONÁVACIE ROZHODNUTIE RADY
   z 22. januára 2013,
   ktorým sa mení a dopĺňa vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
   (2013/55/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Lotyšsko požiadalo listom, ktorý Generálny sekretariát Komisie zaevidoval 20. apríla 2012, o povolenie naďalej uplatňovať opatrenie odchyľujúce sa od ustanovení smernice 2006/112/ES, ktoré sa vzťahujú na osoby povinné platiť daň z pridanej hodnoty (ďalej len „DPH“) správcovi dane.
            
         
               (2)
            
            
               Komisia listami z 30. a 31. júla 2012 v súlade s článkom 395 ods. 2 druhým pododsekom smernice 2006/112/ES informovala ostatné členské štáty o žiadosti Lotyšska. Listom z 2. augusta 2012 Komisia oznámila Lotyšsku, že má k dispozícii všetky údaje, ktoré sú podľa nej potrebné na posúdenie žiadosti.
            
         
               (3)
            
            
               Trh s drevom v Lotyšsku naďalej ovládajú malé miestne spoločnosti a individuálni dodávatelia. Povaha trhu a príslušných podnikov viedli k výskytu daňových podvodov, ktoré správca dane môže len ťažko kontrolovať. S cieľom bojovať proti uvedeným podvodom sa do lotyšskej právnej úpravy o DPH preto zahrnulo osobitné ustanovenie, v ktorom sa uvádza, že pokiaľ ide o transakcie s drevom, osobou povinnou platiť daň je zdaniteľná osoba, pre ktorú sa vykonáva zdaniteľná dodávka tovaru alebo služieb. Uvedené ustanovenie sa odchyľuje od článku 193 smernice 2006/112/ES, v ktorom sa stanovuje, že v rámci vnútorného systému má zvyčajne povinnosť plať daň zdaniteľná osoba, ktorá dodáva tovar alebo poskytuje služby.
            
         
               (4)
            
            
               Právna a skutková situácia, ktorá opodstatnila uplatňovanie odchyľujúceho sa opatrenia podľa vykonávacieho rozhodnutia Rady 2009/1008/EÚ zo 7. decembra 2009, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (2), sa nezmenila a naďalej pretrváva. Na základe údajov poskytnutých Lotyšskom sa ukazuje, že miera rizika výskytu podvodu v oblasti DPH v danom odvetví zostáva naďalej vysoká. Lotyšsku by sa preto malo povoliť uplatňovať toto odchyľujúce sa opatrenie v ďalšom obmedzenom období.
            
         
               (5)
            
            
               V prípade, ak by Lotyšsko zvažovalo ďalšie predĺženie uplatňovania odchyľujúceho sa opatrenia aj po roku 2015, malo by Komisii do 31. marca 2015 spolu s príslušnou žiadosťou o predĺženie uplatňovania opatrenia predložiť aj správu o uplatňovaní predmetného opatrenia.
            
         
               (6)
            
            
               Odchyľujúce sa opatrenie nebude mať žiadny nepriaznivý dopad na vlastné zdroje Únie plynúce z DPH.
            
         
               (7)
            
            
               Vykonávacie rozhodnutie 2009/1008/EÚ by sa preto malo zodpovedajúcim spôsobom zmeniť a doplniť,
            
         PRIJALA TOTO ROZHODNUTIE:
   Článok 1
   Vykonávacie rozhodnutie 2009/1008/EÚ sa týmto mení a dopĺňa takto:
   
               1.
            
            
               V článku 2 sa dátum „31. decembra 2012“ nahrádza dátumom „31. decembra 2015“.
            
         
               2.
            
            
               Vkladá sa tento článok:
               „Článok 2a
               Prípadná žiadosť o predĺženie uplatňovania opatrenia stanoveného v tomto rozhodnutí sa Komisii predloží do 31. marca 2015 a pripojí sa k nej správa o uplatňovaní uvedeného opatrenia.“
            
         Článok 2
   Toto rozhodnutie nadobúda účinnosť dňom jeho oznámenia.
   Uplatňuje sa od 1. januára 2013.
   Článok 3
   Toto rozhodnutie je určené Lotyšskej republike.
   
      V Bruseli 22. januára 2013
      
         
            Za Radu
         
         
            predseda
         
         M. NOONAN
      
   
   
      (1)  Ú. v. EÚ L 347, 11.12.2006, s. 1.
   
      (2)  Ú. v. EÚ L 347, 24.12.2009, s. 30.